Vrou aangekla oor baba in puttoilet | Maroela Media
'n 41-jarige vrou wat teregstaan op poging tot moord van haar pasgebore baba, se saak is Woensdag in haar afwesigheid in die Brits-landdroshof aangehoor.
Die vrou kon nie self in die hof verskyn nie aangesien sy tans in 'n hospitaal behandel word. Haar naam mag eers bekendgemaak word wanneer sy in die hof verskyn het.
Lt.kol. Amanda Funani, woordvoerder van die polisie, sê die vrou is Maandag in 'n kliniek in Jericho, noord van Brits, in hegtenis geneem. Dit kom nadat lede van dié gemeenskap Sondag die polisie ontbied het nadat hulle gehoor het hoe 'n baba vanuit 'n puttoilet in die nedersetting huil.
"Die polisie en nooddienste is ontbied en hulle het gehelp om die pasgebore babaseuntjie lewend uit die puttoilet te bring. Hy is na die Brits-hospitaal geneem vir behandeling," sê Funani.
Die polisie het dadelik hul ondersoek na die saak begin en dit het hulle tot die plaaslike kliniek gelei waar die vrou in hegtenis geneem is. Sy is onder polisiebewaking na die hospitaal in Brits geneem, waar sy tans steeds behandel word.